
Modellezési kompetencia és modellezési lépések. Esettanulmány egy nyolcosztályos gimnázium tanulóiról.

A dolgozat célja a matematikai modellezési feladatok oktatásban betöltött szerepének vizsgálata. Továbbá ilyen feladatok kipróbálása a gyakorlatban olyan tanulókon, akik korábban nem találkoztak ilyen típusú feladatokkal. 
A tanulók feladatmegoldásai alapján szeretnénk képet kapni a nem tudatosan végrehajtott modellezési folyamatról, és arról mely modellezési lépéseket hajtják végre és melyeket hagyják ki a tanulók a feladatmegoldás során.
A dolgozat elméleti bevezetővel indul, amelyben meghatározzuk, mit értünk modellezési kompetencia alatt, mit jelent a modellezési folyamat, és milyen jellemzői vannak a modellezési feladatoknak.A továbbiakban a német és magyar tantervek összehasonlítása következik a modellezésről alkotott felfogásuk szempontjából.
Bár a két ország tantervei különbözőképpen épülnek fel, hasonlóan értelmezik a matematikai modellezés fogalmát, és a benne foglalt részképességeket.
Ezután bemutatásra kerülnek a kipróbált feladatok és a hozzájuk tartozó lehetséges megoldások, és kitérünk a feladatválasztás indoklására is.
A következőkben tárgyaljuk a vizsgálat körülményeit és eredményeit.A feladatokat egy nyolcosztályos gimnázium tanulói oldották meg. Ezekben a feladatmegoldásokban kerestük a modellezési lépéseket. Először vizsgáltuk a lépések megjelenését, majd külön vizsgáltuk ezek helyességét is.
Összességében tudatosság nélkül is sok tanulónál megjelent a modellezés első három lépése, a legnagyobb hiányosságok az eredmény értékelésében mutatkoztak.



